ເນື່ອງໃນໂອກາດການຢ້ຽມຢາມ ຫວຽດນາມ ຢ່າງເປັນທາງການຂອງທ່ານນາຍົກລັດຖະມົນຕີ ລາວ ພັນຄຳ ວິພາວັນ. ວັນທີ 10 – 11 ມັງກອນ, ສື່ມວນຊົນ ລາວ ໄດ້ລົງຫຼາຍຂ່າວ, ບົດ, ສາລະຄະດີ, ພາບຖ່າຍ ກ່ຽວກັບການເຄື່ອນໄຫວຢ້ຽມຢາມຂອງທ່ານນາຍົກລັດຖະມົນຕີ ລາວ ຢູ່ ຫວຽດນາມ.
ໃນໜ້າທຳອິດຂອງໜັງສືພິມ ປະຊາຊົນ, ໜັງສືພິມ ປະເທດລາວ… ໄດ້ລົງບັນດາບົດຂຽນ “ທ່ານນາຍົກລັດຖະມົນຕີ ລາວ ຢ້ຽມຢາມ ຫວຽດນາມ ຢ່າງເປັນທາງການ”, “ປຸກລະດົມປີສາມັກຄີມິດຕະພາບ ລາວ - ຫວຽດນາມ, ຫວຽດນາມ - ລາວ 2022”, “ກອງປະຊຸມຄັ້ງທີ 44 ຄະນະກຳມະການຮ່ວມມືທະວີພາຄີລະຫວ່າງລັດຖະບານ ລາວ - ຫວຽດນາມ”… ມີໜັງສືພິມຫຼາຍສະບັບໄດ້ຄັດສະເໜີຄຳກ່າວປາໄສຂອງທ່ານນາຍົກລັດຖະມົນຕີ ລາວ ພັນຄຳ ວິພາວັນ ສະແດງຄວາມຂອບໃຈຕໍ່ການຕ້ອນຮັບຢ່າງສົມກຽດຂອງລັດຖະບານ ແລະ ປະຊາຊົນ ຫວຽດນາມ; ທ່ານໃຫ້ຮູ້ວ່າ ນີ້ແມ່ນການຢ້ຽມຢາມ ຫວຽດນາມ ຢ່າງເປັນທາງການຄັ້ງທຳອິດ ພາຍຫຼັງໄດ້ຮັບການເລືອກຕັ້ງດຳລົງຕຳແໜ່ງນາຍົກລັດຖະມົນຕີ ລາວ ແລະ ກໍ່ແມ່ນການພົບປະເຈລະຈາໂດຍກົງຄັ້ງທຳອິດກັບທ່ານນາຍົກລັດຖະມົນຕີ ຫວຽດນາມ ຟ້າມມິນຈິງ, ສະແດງໃຫ້ເຫັນນ້ຳໃຈໄມຕີຈິດມິດຕະພາບ, ຄວາມສາມັກຄີ, ສະໜິດຕິດພັນ ແລະ ຄວາມໄວ້ເນື້ອເຊື່ອໃຈລະຫວ່າງ 2 ພັກ, 2 ລັດ ແລະ ປະຊາຊົນ 2 ປະເທດ ລາວ - ຫວຽດນາມ.
ໜັງສືພິມຫຼາຍສະບັບກໍ່ທົບທວນຄືນບັນດາເນື້ອໃນສຳຄັນ ເຊິ່ງການນຳ 2 ປະເທດໄດ້ແລກປ່ຽນ ແລະ ເປັນເອກະພາບນຳກັນໃນການພົບປະເຈລະຈາ ກ່ຽວກັບສະພາບການຮ່ວມມື 2 ຝ່າຍ, ເລື່ອງຈັດຕັ້ງການປະຕິບັດບັນດາໂຄງການຮ່ວມມື, ຂໍ້ຕົກລົງຮ່ວມມື 2 ຝ່າຍ, ກໍຄືຂໍ້ຕົກລົງຂອງການນຳຂັ້ນສູງຂອງ 2 ປະເທດ ໃນທຸກຂົງເຂດໃນໄລຍະຜ່ານມາ ແລະ ວາງອອກທິດທາງຮ່ວມມືໃນໄລຍະຈະມາເຖິງ; ໝາກຜົນຂອງກອງປະຊຸມຄັ້ງທີ 44 ຄະນະກຳມະການຮ່ວມມືທະວີພາຄີລະຫວ່າງລັດຖະບານ ລາວ - ຫວຽດນາມ ເຊິ່ງດຳເນີນຢູ່ ຮ່າໂນ້ຍ…
vovworld.vn